google/wiki40b huggingface dataset:
Neume

Neumer var tegn eller symboler over tekst, som ble brukt til å notere enstemmig melodiføring i tidlig middelalder. Hverken tonehøyde eller rytme fremkommer i de tidligste neumer, som kalles «cheironome». Disse viste kun melodiens bevegelser.
Rundt 1000-tallet kom de diastematiske neumer som viste riktig tonehøyde notert på linjer, men som fortsatt manglet notasjon av rytmikk.
Neumen kan ses på som notens forgjenger.
Bernardo Fernandes da Silva

Landslaget

Bernardo Fernandes da Silva spilte 5 landskamper for Brasils herrelandslag.
Mission: Impossible III

Handling

I filmen har Ethan Hunt (Cruise) trukket seg tilbake fra feltarbeid og begynt som lærer for IMF-rekrutter, samtidig som han har forlovet seg med kjæresten Julia (Michelle Monaghan).
Filmen starter in medias res med at våpenhandleren Davian (Philip Seymour Hoffman) truer Ethan og Julia på livet. Så går man til Ethans og Julias forlovelsesfest, hvor Ethan får en beskjed fra operasjonslederen (Billy Crudup) om dra ut på et nytt oppdrag. Ethan velger til slutt å bli med, men oppdraget mislykkes.
CSKA Sofia

PFC CSKA Sofia (Bulgarsk:ПФК ЦСКА София – PFK TsSKA Sofija) er en av de mest populære og suksessrike fotballklubbene i Bulgaria. CSKA står for Tsentralen sporten klub na armijata (bulgarsk: Централен спортен клуб на армията – Hærens sentrale sportsklubb) CSKA Sofia har vunnet hele 31 ligatitler og 23 cupgull, og sammen med Rangers FC og Celtic FC fra Skottland har klubben vunnet flest nasjonale titler i Europa.
Klubben er lokalisert i Sofia, hovedstaden i Bulgaria, og spiller sine hjemmekamper på hjemmestadiumet Bulgarska Armija. Klubben ble etablert 5. mai 1948.
Klubben ble før 2015/2016-sesongen degradert til 3. nivå i bulgarsk fotball på grunn av økonomisk rot.
Helsevesen

Helsevesen er alle offentlige og private tilgjengelige helsetjenester til innbyggerne, som sykehus, sykehjem, ambulanser, fastleger, poliklinikker, helsesøster, helsevern for psykisk utviklingshemmede og lignende som har til oppgave å forebygge, diagnostisere og behandle sykdom og yte omsorg overfor syke mennesker.
Det største helsevesenet i Europa er den britiske National Health Service med 1,3 millioner ansatte.

Historisk utvikling

Det offentlige helsevesenet i Norge har røtter tilbake til 1600-tallet, da kong Christian IV utnevnte embetsleger (offentlige leger). I 1750 fantes det 5 slike, og i 1834 det dobbelte.
Leavesden Film Studios

Leavesden Film Studios er et britisk filmstudio i Hertfordshire. Det holder til i Rolls-Royces gamle fabrikk på Leavesden Aerodrome, rett utenfor Watford. 
Studioet er et av de få i landet som kan håndtere store produksjoner. Den første filmen som ble spilt inn der var James Bond-filmen GoldenEye. Seriens vanlige innspillingssted, Pinewood Studios, hadde blitt booket til andre prosjekter, og fabrikken ble tømt og bygget om til et filmstudio. Prosessen er vist i ekstramaterialet på 2006-utgaven av DVD-versjonen av GoldenEye. Filmene om Harry Potter har også blitt spilt inn der.
Olav Skoglunds Minneløp 2012

Olav Skoglunds Minneløp 2012 ble arrangert 11. september 2012. Olav Skoglunds Minneløp er et 80 km langt rulleskirenn, som går fra Kragerø sentrum til Gautefall i Telemark.
Bjarne Nerem

Liv og virke

Hans virke startet under den andre verdenskrig på klarinett, i platedebut med Syv Muntre (1943) og medvirkning i blant annet Rowland Greenbergs ensembler.  Han gikk etter hvert over til tenor- og altsaksofon.
Han innledet i 1947 godt over 20 år i Stockholm der han ble en av de første bebop-utøverne og raskt en av Sveriges mest anerkjente, først i Thore Jederby og Nisse Skoogs orkestre (1947–49).  Etter tre år i Karl Westbys orkester ved Regnbuen (Oslo) gikk Nerem inn i flere svenske besetninger, blant annet Simon Brehms  (1952–54) og Harry Arnolds radioorkester (1956).  I den senere tid spilte han bl.a. i Carl-Henrik Norins band (1968–71) og medvirket på utgivelser med Ove Lind, Siljabloo Nilsson, Lasse Sjösten, Arne Domnérus, Monica Zetterlund, Thore Ehrling  og  Nils Lindberg. Perioden kulminerte med utgivelsen How long has this been goin' on (Odeon, 1971). 
Nerem returnerte til Norge i 1973 og ledet sin egen Bjarne Nerem Kvartett som ga ut Everything happens to me, 1976), hvilket ga Spellemannprisen 1976.  De ga også ut This is always (Gemini Records, 1984), samt bidro på Nerems soloplate More than you know (1987).  Videre figurerte Nerem på utgivelser med Karin Krog (1974), Sandvika Storband (1980) og Kristian Bergheim (The rainbow sessions, 1990).  Internasjonalt samarbeidet han med Kenny Davern og Flip Philips (1987), Al Grey (Al meets Bjarne, 1988).
Nordisk Kultur

Nordisk Kultur var et samleverk i 30 bind som skulle gi et helhetsbilde av nordisk kulturhistorie. Verket ble utgitt fra 1931 til 1956 med støtte av Clara Lachmanns fond för främjande av den nordiske samkänslan, på de tre forlagene Albert Bonniers förlag (Stockholm), J. H. Schultz forlag (København) og H. Aschehoug & Co.s forlag (Oslo). Redaksjonen besto av professorene Johs. Brøndum-Nielsen (København), Otto von Friesen (Uppsala) og Magnus Olsen (Oslo). Senere kom Sigurd Erixon (Stockholm) med i von Friesens sted.
Hensikten var å «gi en på samme tid inngående og oversiktlig fremstilling av de nordiske språkenes og den spesifikt nordiske kulturens utvikling i eldret tider», først og fremst språk- og kulturutviklingen i oldtiden og middelalderen. Planen var å utgi til sammen 30 bind, og minst to bind i året. Hvert bind kunne inneholde bidrag fra flere forfattere, men under én hovedredaktør.
Church Mission Society

Church Mission Society (CMS) er et anglikansk misjonsselskap, opprettet i London den 12. april 1799 av parlamentarikerne Henry Thornton og William Wilberforce og et antall andre medlemmer av Claphamsekten.
Fra begynnelsen av stod tre store oppgaver i fokus: Forbud mot slavehandel, sosiale reformer og internasjonal evangelisering.
CMS har sendt ut omkring 900 misjonærer til mange land i løpet av 200 år.
Santo Spirito (Palermo)

Historie

Erkebiskopen av Palermo, Gualtiero Offamilio, opprettet her mellom 1173 og 1178 et kloster for cistercienserne, og det var munker fra deres kloster kalabresiske kloster Sambucina som fikk ansvaret der. Den hellige ånds kirke bar selve klosterkirken. Betydelige gaver fra kong Vilhelm II av Sicilia og hans mor Margareta, gjorde det til et velstående kloster.
Den 30. mars 1282 var det foran Den hellige ånds kirke at det folkelige opprør som senere fikk navnet den sicilianske vesper ble utløst.
Steve Elliott

Biografi

Steve Elliott, som har vært en del av Derby County sitt fotballakademi, startet sin karriere i Derby i 1997. Han debuterte for Derby den 16. september 1997 da de slo Southend United 1-0 i den engelske ligacupen. Den 17. desember 1997 fikk han sin første ligakamp for the Rams, og det skjedde mot Newcastle United i en kamp i Premier League. Totalt spilte han 3 ligakamper og 3 cupkamper for Derby i 1997/98-sesongen. Den påfølgende sesongen ble det 11 ligakamper, mens han i 1999/00-sesongen fikk bokført 20 ligakamper for klubben fra Derbyshire. Deretter ble det 6 ligakamper både i 2000/01-sesongen og 2001/02-sesongen før han noterte seg for 23 ligakamper og 1 ligamål i 2002/03-sesongen. Målet, som var hans første klubbmål for Derby, scoret han 25. november 2002 i en kamp mot Milton Keynes Dons. 
Etter 4 ligakamper for Derby i første del av 2003/04-sesongen valgte Steve Elliott å signere på en låneavtale med Blackpool i november 2003, og han debuterte for the Seasiders 15. november 2003 i en ligakamp mot Chesterfield. I februar 2004 ble låneavtalen omgjort til en permanent avtale og en måned senere var Elliott med på å vinne FA Trophy som Blackpoolspiller da de 21. mars 2004 slo Southend United 2-0 i finalen på Millennium Stadium i Cardiff.
Sommeren 2004 gikk Elliott gratis til Bristol Rovers, og han debuterte for Rovers 7. august 2004 i en kamp mot Mansfield Town. Den 26. februar 2005, i en ligakamp mot Macclesfield Town, scoret han sitt første mål for the Gas. Totalt fikk han med seg 41 ligakamper og 2 ligamål i sin første sesong for Bristol Rovers, mens han 2005/06-sesongen stoppet på 45 ligakamper og 2 ligamål.

Meritter

Vant FA Trophy med Blackpool i 2004.
Most Likely You'll Go Your Way (And I'll Go Mine)

2007-versjon

Mark Ronson omarbeidet og remikset sangen til promoteringsformål i forbindelse med utgivelsen av Dylans samlealbum fra 2007, Dylan. Selv om den ikke var med på albumet, ble denne versjonen utgitt som en online-single. En tilhørende musikkvideo hadde premiere på albumets offisielle nettside, https://web.archive.org/web/20080915080026/http://www.dylan07.com/.

Coverversjoner

Patti LaBelle covret sangen på sitt solo-debutalbum fra 1977.
Todd Rundgren har covret sangen.
The Yardbirds covret den på en single. Den finnes på BBC Sessions albumet deres.
Mudcrutch covret sangen flere ganger under sin 2008-turné
Folk Baltica

folk Baltica er en grenseoverskridende folkemusikkfestival i Sønderjylland.
Spillesteder er blant andre Aabenraa, Sønderborg, Slesvig, Husum, Egernførde og små spillesteder langs Flensborg Fjord som den Store Okseø. Konsertene foregår i kirker, teatre, skoler og på herregårder. Hovedscenen står i Den Gamle Post i Flensborg, og artistene kommer fra hele Østersjøområdet. 
I 2006 var det 25 konserter med omkring 6000 besøkende.
Anacharitinae

Utseende

Knøttsmå til små (1-2 millimeter), oftest svarte snyltevepser. Hodet er trekantet sett forfra, pronotum er rundet.

Levevis

Anacharitinae er parasitoider som snylter på larvene av nettvinger i familiene Chrysopidae og Hemerobiidae.
Krigens regler

Jus ad bellum

Regler før krig omhandler regler for hva som rettferdiggjør bruk av militær makt. Hvilke kriterier som må være tilstede før det å gå til krig er moralsk- og/eller folkerettslig legitimt. Et eksempel er hvis en stat blir angrepet militært, er det i utgangspunktet legitimt å gå til motangrep.

Jus in bello

Regler i krig omhandler hva som er tillatt og hva som er ulovlige handlinger i krig. Feltet omhandler både handlinger på stat til stat nivå og på individnivå. Eksempler på regler i krig er at det er ulovlig å henrette ikke-kombattanter og kombattanter som har overgitt seg eller tydelig gir signal om at de ønsker å overgi seg. Det er også ulovlig å utføre krigshandlinger uten å bære uniform som tydelig viser at du er en kombattant og skiller deg tydelig fra ikke-kombattanter.

Jus post bellum

Regler etter krig omhandler det som skjer i forhold til krigens regler etter krig. Gode eksempler på dette er Nürnbergprosessen etter andre verdenskrig, eller rettssakene mot krigsforbrytere etter borgerkrigen i Jugoslavia.
Kirchzarten

Kirchzarten er en by i distriktet (kreise) Breisgau-Hochschwarzwald i den føderale delstaten Baden-Württemberg, sørvest i Tyskland.
En sionistisk landbruksfarm ble grunnlagt i Kirchzarten i 1919 å forberede unge mennesker til å bli bønder i Eretz Israel.
Synagogen i Kirchzarten hadde et sett med vinduer i Jugendstil etter kunstneren Friedrich Adler, som lagde en kopi for Tel Aviv Museum of Art.
Rossøyfjorden

Rossøyfjorden er en fjord i Nærøy kommune i Trøndelag. Fjorden ligger på nordsiden av Stor-Arnøya og strekker seg 3 kilometer østover til Varøyholmen. Fjorden begynner i vest ved Rossøystraumen, som går mellom fastlandet i nord og Litl-Arnøya i sør.
Fv545 krysser sundet via en bro. På nordsiden av fjorden går Vågevågen inn til grenda Skillingstad. 
Arnøyfjorden ligger på sørsiden av Arnøya.
Williamsonbreen

Williamsonbreen er en isbre i Antarktis. Den flyter nordøstover fra Law Dome og ut i Colvocoresses Bay.
Breen ble skissert av G.D. Blodgett (1955) fra flyfoto tatt under U.S. Navy Operasjon Highjump (1946–47), og ble navngitt av Advisory Committee on Antarctic Names (US-ACAN) etter John G. Williamson, besetningsmedlem på sluppen «Vincennes» under US Exploring Expedition (1838–42) ledet av løytnant Charles Wilkes.
Piknik i Parken

Piknik i parken er en musikkfestival som arrangeres i parken ved Vigeland-museet på Frogner i Oslo.
Cirka 4 000 deltok på festivalen i 2014, første gang den ble arrangert. Konserter holdes også i gårdsrommet på Frogner hovedgård (Oslo museum).
SalmeKlang (album)

SalmeKlang er et musikkalbum med SalmeKlang, utgitt i 2010. Dette er bandets debutalbum.
Aureus

Aureus (flertall aurei, av  lat. aurum, «gull») var en romersk gullmynt som hadde en verdi på 25 sølvdenarii. En aureus hadde omtrent samme størrelse som en denarius, men var tyngre på grunn av tettheten i gull. Aureus ble første gang preget i det første århundre f.Kr. og var i bruk frem til 337 e.Kr. da den ble erstattet av solidus.
Før Julius Cæsar fikk regjeringsmakt i 49 f.Kr. ble aureus preget svært irregulært, vanligvis for å foreta større utbetalinger. Cæsar innledet en mer regulær produksjon og standardiserte vekten til 1/40 av en romersk libra eller omkring 8 gram. Vekten ble redusert til 1/45 av en romersk libra (7,3 gram) i regjeringstiden til Nero.
Etter regjeringstiden til Marcus Aurelius sank produksjonen, og vekten ble enda en gang redusert til 1/50 av en romersk libra, eller 6,5 gram, i regjeringstiden til Caracalla. I løpet av 200-tallet ble det introdusert gullmynter i ulike varianter som omfattet ulike delmengder av vekten, samt to eller flere ganger standardvekten. Dette gjorde det etter hvert vanskelig å bestemme verdien av en gullmynt. Men uansett vekt og størrelse, ble myntens renhet lite påvirket. Analyser av romerske aurei viser en renhet på i overkant av 99 %. Til sammenligning har en britisk sovereign en renhet på 91,7 % (22 karat), mens en amerikansk gulldollar har en renhet på 90 %.
På grunn av en eksplosiv inflasjon vokste verdien på en aureus dramatisk i forhold til denarii. Inflasjonen skyldtes blant annet den systematiske utvanningen av sølvinnholdet i denariusene, og på midten av 200-tallet var det praktisk talt ikke lenger noe sølv igjen i den.
I 301 e.Kr. var en aureus verd 833 1/3 denarii. I 324 var den samme aureus verd 4 350 denarii. Etter at Konstantin den store i 337 e.Kr. erstattet aureus med solidus, var en solidus verd 275 000 denarii, og i 356 e.Kr. Hele 4 600 000 denarii.
Solidus var en større og flatere mynt, mens aureus var mindre, tykkere og lignet denarius i utseende.
Stian Eckhoff

Karriere

Stian Eckhoff gikk på gull-laget til Norge i stafetten i VM 2005. Hans siste sesong som aktiv var sesongen 2008/2009. Han vant to renn i verdenscupen, begge sprint i Östersund, henholdsvis i 2004 og 2005.  Som aktiv representerte han Fossum IL i Akershus.
Han var inntil 2014 trener for herrer rekrutt i Norges Skiskytterforbund.
Fra 2014 til 2018 var han trener for kvinner elite i Norges Skiskytterforbund.
Benny Hill

Biografi

Hills komikerkarriere begynte med skuespill innen vaudeville, men den scenenervøse Hill følte seg aldri komfortabel med live-opptredener og foretrakk etterhvert å jobbe som radioartist. Det var først da han på slutten av 60-tallet begynte med tv-opptredener, at det store gjennombruddet kom. Hills levende ansiktsmimikk og karismatiske personlighet kom nå til sin rett. Etter å ha startet i BBC ble hans overgang til Thames Television med The Benny Hill Show en stor internasjonal suksess på 1970-tallet. Programmets hyppige innslag med lettkledte kvinner ble av en del kritikere imidlertid ansett som kjønnssjåvinistisk og politisk ukorrekt. Dalende kvalitet og fallende seertall på 1980-tallet innvarslet slutten for produksjonen av showet og Hills siste innspilling skjedde i 1990. Den stadige publikumsinteressen og en uventet etterspørsel særlig fra det amerikanske markedet, gjorde at Hill og produksjonsselskapet fortsatte å tjene gode penger på nyredigeringer av tidligere innspillinger. 
At Thames Television la ned showet gikk hardt inn på Hill og helsen svekket seg alvorlig de siste to årene han levde. Tross hjerteproblemer avslo han å la seg operere.
Privat var Hill tilbakeholden og levde svært nøysomt. I ferier unnet han seg likevel feriereiser til kontinentet og snakket fransk, tysk og italiensk. Han likte seg spesielt godt i det sørlige Frankrike. Hill bodde alene, hadde liten kontakt med slektninger, giftet seg aldri og hadde ingen barn. Han døde alene i sin spartansk utrustede leieleilighet som lå bare et steinkast fra Thames Televisions bygninger.

Humor

Benny Hill ble særlig kjent for sin slapstick-humor som var tydelig inspirert av Charlie Chaplin. Et fast avslutningsinnslag i showene var en løpende Hill som i rask kino ble forfulgt av unge, pene kvinner i erotiserte roller. Hills tekster og parodier er en studie i bruk av underfundig, dobbeltbunnet ironi. Monologene og sketsjene (som han i stor grad skrev selv) er fylt med allegorier og tvetydige henvisninger, humoren er alltid understøttet av hans særegne ansiktsmimikk.
Pipiza quadrimaculata

Utseende

En liten (5-8 mm), middels slank, matt svart blomsterflue. Hunnen har to par firkantede, gule flekker på det andre og tredje bakkroppsleddet, ellers er begge kjønn helt svarte bortsett fra at føttene er rødlige. Fasettøynene er tett kledt mer mørke hår, og møtes i pannen hos hannen. Ansiktet er helt flatt og tett hårete, antennene mørke, smalere hos hunnen enn hos hannen, med naken antennebørste. Bakkroppen er avlangt oval. Vingene er litt gråaktige uten mørkere flekker.

Levevis

Larvene lever av bladlus i likhet med blomsterfluene i underfamilien Syrphinae, som noen systematikere plasserer denne slekten i. De voksne fluene flyr i mai-juli og besøker gjerne blomster. Den overvintrer som larve i bakken.

Utbredelse

Den er utbredt i det meste av Palearktis og i Nord-Amerika. I Norge finnes den over det meste av landet, men mangler i høyfjellet og i Finnmark.
Ossonis

Utseende

Middelsstore, slanke og langbeinte trebukker. De ligner ikke på typiske Lamiinae, derimot sterkt på tømmerbukker i stammen Clytini, som igjen ligner noe på vepser. Den loddrette pannen røper imidlertid at de er vedbukker.

Levevis

Larvene lever i levende stammer, mest på løvtrær. Noen kan gjøre betydelig skade og også drepe unge trær. De voksne billene gnager på bladene på larvenes næringstrær.

Utbredelse

Det finnes én art i Bhutan, de øvrige er utbredt på Sumatra, Borneo og Filippinene.
Færøyske frimerker 1998

Færøyske frimerker 1998. Det ble utgitt i alt tjue frimerker av Postverk Føroya i 1998. Det var tjuefjerde året som Færøyene utga egne frimerker.
Pseudohomonyx palavanus

Utseende

En middelsstor, (ca. 15 millimeter), avlang, blankt mørkbrun hornbille med svært kraftige bein. Hodet mangler horn eller knøler, dekkvingene har dype punktstriper. Pronotum er rundet, nærmest ovalt sett ovenfra. Hos hannen har pronotum en tann på forkanten og er litt uthulet bak denne.

Levevis

Larvene lever i jorda der de spiser råtnende plantemateriale.

Utbredelse

Arten er utbredt på Palawan, Filippinene.
Svenske reduksjoner

Svenske reduksjoner eller reduksjoner er en betegnelse brukt i Sverige for å vise til staten, ved kongemaktens inndragning av eiendom, som tidligere hadde blitt utdelt til adelen som belønning for ulike tjenester.
Begrepet reduksjoner synes først å ha blitt anvendt på 1600-tallet, tidligere tiders inndragninger ble omtalt med andre uttrykk som «räfst», «vederkännande av gods» eller «revocation».
Det rettsgrunnlag som ble anvendt ved slik inndragelse var forskjellige. Eiendom kunne inndras dersom overdragelsen kunne knyttes til noe rettsstridig. Det var også tilfelle av at «förbjudna orter», dvs områder hvor kronens gods ikke kunne avhendes allikevel hadde blitt overdratt og da ved senere anledning ble tatt tilbake. Eiendommer kunne også inndras dersom de ved innehaverens manglende oppfølging hadde forfalt.
Ved de store inndragelsene på 1600-tallet kom til slutt også krav om at alt av krongods som hadde blitt utskilt kunne taes tilbake. Det ble anført som støtte for det at: «konung inte ägde förminska rikets ingälder för sin efterträdare, utan att denne i så fall egde återkalla det avsöndrade».
De første kjente reduksjoner skjedde under Birger Magnussons formynderskap i perioden 1290-1302. De siste større reduksjoner skjedde under kong Karl XI i 1655.
Kunstakademiet i Tromsø

Kunstakademiet i Tromsø er et institutt ved Universitetet i Tromsø - Norges arktiske universitet. Kunstakadmiet tilhører enheten Norges arktiske universitetsmuseum og akademi for kunstfag. Akademiet åpnet dørene høsten 2007, og er landets fjerde kunstakademi.
Kunstakademiet tilbyr et bachelor- og masterprogram i kunst, tre forfattersårsstudier og et landskapsarkitekturprogram i samarbeid med Arkitektur og designhøgskolen i Oslo.
Masahiro Fukazawa

Karriere

Masahiro Fukazawa startet sin profesjonelle karriere i Yokohama F. Marinos i 1996. Han har også spilt for Albirex Niigata.
Hellen

Hellen (gresk: Ἕλλην) var den mytologiske patriarken eller stamfaren for hellenerne (Ἕλληνες). Hellens navn er således et annet navn på grekere.
I henhold til gresk mytologi var Hellen sønn av Devkalion og Pyrrha, de to eneste som overlevde den greske utgaven av myten om syndfloden. Han var bror av Amphiktyon og far til Aiolos, Xuthos, og Doros. I henhold til Hesiods Kvinnekatalog var hans sønner selv stamfedre til de fremste folkestammene i antikkens Hellas: Aiolos til aiolere; Doros for dorere; og Xuthos for arkaierne og jonerne gjennom sine sønner Akaios og Ion.
De erobret det greske området Fthia, eller Phthia (det sørligste området i regionen Thessalia), og spredte seg deretter ifølge mytene ut over hele Hellas. Folket ble kalt for hellenere (grekere) etter deres stamfar. Etnonymet hellenere er datert tilbake til minst Homers tid. I Iliaden er «Hellas» (Ἑλλάς) og hellenere navn gitt en stamme (også kalt for «myrmidonere») bosatt i Fthia, ledet av helten Akilles.
Trachealtube

Trachealtube er et rør beregnet til å føres ned i luftrøret (trachea). Det legges med den nedre enden mellom stemmebåndet og luftrørets deling til venstre og høyre lunge. 
Hensikten er å gi pasienten kunstig ventilasjon; å puste for pasienten, vanligvis i narkose under en operasjon, eller under gjenopplivingsforsøk. Dette kan gis ved hjelp av en respirator, eller med en ballong som presses med håndmakt for å tilføre pasienten luft. Lufta kan være blandet med oksygen og flere forskjellige narkosegasser. Man kan også føre ned en trachealtube for å skape frie luftveier og lette pasientens egen respirasjon. 
Vanlig størrelse for menn er 8-10 mm indre diameter, kvinner 7-8 mm. For barn og nyfødte er størrelsene mindre, helt ned til 2 mm. Trachealtube for voksne har gjerne en cuff nær enden, dette er en krage festet på utsiden som kan blåses opp gjennom en tynn slange. Hensikten med cuffen er å tette mot luftrørets vegg. 
En trachealtube kan føres ned gjennom nese eller munn. 
En tracheostomi kan gjøres ved å føre en tracheostomitube inn gjennom en kunstig åpning i halsen, forfra gjennom huden og inn til luftrøret.
Det å sette ned en trachealtube kalles intubasjon.
Oseaniatouren i landeveissykling

Oseaniatouren i landeveissykling (UCI Oceania Tour) er en årlig serie med landeveissyklingskonkurranser i Oseania. Den har vært en del av kontinentaltourene i landeveissykling siden 2005.
Norgesmesterskapet i kickboksing

Norgesmesterskapet i kickboksing har blitt arrangert siden 1985 i regi av Norges Kickboxingforbund, som ble stiftet i 1984.
Det konkurreres i ulike grener: Pointfighting (tidligere kalt semikontakt), lettkontakt, fullkontakt, kick light og K1. Her er det ulike vektklasser.
I tillegg kommer musical forms, der det er bare en klasse. I musical forms utføres kampteknikker til musikk mot en eller flere innbildte motstandere.
Kongepokaler har blitt utdelt til beste utøver for kvinner og menn uansett klasse siden 1999.
Jorden skjelver

Om filmen

Innspillingen foregikk i og omkring Jaci Trizza, en liten fiskelandsby på østkysten av Sicilia. I filmen opptrer kun ikke-profesjonelle skuespillere.